af hverju ætti ég að flokka plast
plast brotnar ekki niður í náttúrunni þannig að það verði aftur að jarðvegi heldur brotnar það í náttúrunni í smærri einingar. oftast endar plast í það smáum einingum að það fær heitið örplast. Örplast eru þær plastagnir sem eru 5mm eða minni í þvermál. Örplast er hættulegt vegna smæðar sinnar, þ.e. það á greiða leið inn í lífverur, það mælist í drykkjarvatni og í matvælum. Örplast er því komið inn í fæðukeðjuna og er farið að berast í okkur mennina.  
plast á víðavangi á greiða leið í hafið. við höfum sennilegast öll séð myndir af lífverum sem hafa orðið fyrir barðinu á plasti sem hefur fokið eða borist í hafið. við ættum að gera allt í okkar valdi til að hefta að plast berist í hafið. 
Önnur ástæða sem gæti höfðað til fólks, er sú að plast er framleitt úr olíu sem er þrjótandi auðlind. olía er öflugt efni og við erum háð því á margan hátt, því ættum við ekki að eyða því í óþarfa eins og að búa til lok á einnota kaffibollann.
fræðandi myndband um flokkun plast má sjá á youtube.
flokkun á plasti skiptist í flokkun á umbúðum, sem gefa úrvinnslugjald, og svo því plasti sem ekki ber úrvinnslugjald. Það plast sem ber ekki úrvinnslugjald er til dæmis að finna í garðstólum, þvottabölum og snjóþotum. Þess háttar plast þarf að fara með á móttökustaði sorpu eða sambærilegs fyrirtækis í þínu sveitarfélagi – nema það komist fyrir í plasttunnunni þinni.
taka þarf plastumbúðir sem búið er að nota og þrífa það og þurrka áður en umbúðunum er hent í plasttunnuna. ef það er ekki gert er plastið tekið frá þegar komið er í sorpstöðina og sett í urðum. Því hvetjum við fólk til þess að flokka og gæta þess að plastið sé bæði hreint og þurrt.
nánari upplýsingar og fróðleik um flokkun plasts má finna í flokkunarleiðbeiningum sorpu.